Die hoop wat in ons lewe
'n Mens kan baie dinge oor Suid-Afrika sê, maar dat dit vervelig is, is nie een daarvan nie. Ons sien hoe die parlement in chaos verval, hoe korrupsie onder ons leiers nuwe vlakke bereik en hoe mense in opstand begin kom teen swak dienslewering.
In sulke omstandighede verval mense soms in moedeloosheid. Nou kan ons vra, hoe moet gelowiges reageer in sulke tye? Die antwoord is, met hoop! Ons weet mos dat Jesus met ons op pad is en dat daar 'n wonderlike toekoms vir ons wag. Dit is juis wanneer die wêreld in sak en as sit dat ons 'n geleentheid het om Jesus se lig die helderste te laat skyn. Petrus skryf ook aan ons:
In julle harte moet daar net heilige eerbied wees vir Christus die Here. Wees altyd gereed om 'n antwoord te gee aan elkeen wat van julle 'n verduideliking eis oor die hoop wat in julle lewe (1 Petrus 3:15).
My gebed vir jou
Ons bid so maklik vir mense in moeilike omstandighede en dit is reg. Daardeur begryp ons God is ons hulp en ons is afhanklik van Hom. Om egter net in moeilike omstandighede vir mekaar te bid is 'n verskraling van ons gebedslewe.
In Kolossense 1:9-11 leer die Gees ons om vir mekaar te bid sodat ons "tot eer van die Here sal lewe deur net te doen wat Hy verlang". Daag jouself hierdie week uit om nie net vir jouself nie, maar ook vir iemand naby aan jou ernstig te bid om voluit vir Jesus Christus te lewe.
Tot Hom … is alle dinge
In hierdie wêreld lewe ons in 'n rat race ter wille van oorlewing. Daar gebeur baie dinge wat negatief is en 'n mens kan maklik mismoedig begin raak. Ons wonder soms waarom so baie dinge verkeerd loop en wat is die doel van alles.
Die goeie nuus van 1 Timoteus gee vir ons perspektief in hierdie gejaagde wêreld. God drie-enig is ewig Koning, Hy bly in beheer en ons is syne. Ons lewe nie ter wille van onsself nie, ons lewe om Hom te eer te midde van hierdie gejaagde wêreld, want tot Hom is alle dinge!